Document ID: 32015R0399

REGULAMENTUL (UE) 2015/399 AL COMISIEI
din 25 februarie 2015
de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 1,4-dimetilnaftalină, benfuracarb, carbofuran, carbosulfan, etefon, fenamidon, fenvalerat, fenhexamid, furatiocarb, imazapir, malation, picoxistrobină, spirotetramat, tepraloxidim și trifloxistrobin din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 49 alineatul (2),
întrucât:
(1)
Pentru etefon, fenvalerat, picoxistrobină și tepraloxidim, limitele maxime de reziduuri (LMR) au fost stabilite în anexa II la Regulamentul (CE) nr. 396/2005. Pentru carbofuran, carbosulfan, fenamidon, fenhexamid și trifloxistrobin, au fost stabilite LMR-uri în anexa II și în partea B din anexa III la Regulamentul (CE) nr. 396/2005. LMR-urile pentru malation și spirotetramat au fost stabilite în partea A din anexa III la Regulamentul (CE) nr. 396/2005. LMR-urile pentru benfuracarb și furatiocarb au fost stabilite în anexa V la Regulamentul (CE) nr. 396/2005. În ceea ce privește 1,4-dimetilnaftalina și imazapirul, nu au fost stabilite LMR-uri specifice în aceste anexe, iar aceste substanțe nu au fost incluse în anexa IV la regulamentul respectiv, astfel încât se aplică valoarea implicită de 0,01 mg/kg.
(2)
În contextul unei proceduri de obținere a autorizației de utilizare pe cartofi a unui produs de protecție a plantelor care conține substanța activă 1,4-dimetilnaftalină, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește substanța esfenvalerat, o cerere similară a fost depusă pentru ardei, broccoli și lăptuci. În ceea ce privește substanța etefon, a fost depusă o cerere de modificare a LMR-urilor existente pentru măslinele de masă. În ceea ce privește substanța fenhexamid, o cerere similară a fost depusă pentru afine, merișoare, agrișe și păducel spaniol. În ceea ce privește substanța malation, o astfel de cerere a fost depusă pentru citrice, căpșuni și salată. În ceea ce privește substanța picoxistrobină, o astfel de cerere a fost depusă pentru sfecla de zahăr. În ceea ce privește substanța spirotetramat, o astfel de cerere a fost depusă pentru măslinele destinate producției de ulei. În ceea ce privește substanța tepraloxidim, o cerere similară a fost depusă pentru topinambur și ridichi. În ceea ce privește substanța trifloxistrobin, a fost depusă o astfel de cerere pentru fructe de rug.
(4)
În conformitate cu articolul 6 alineatul (2) și alineatul (4) din Regulamentul (CE) nr. 396/2005, a fost depusă o cerere pentru utilizarea fenamidonului pe legumele rădăcinoase și cu tuberculi cu numărul de cod 0213000, legumele bulboase, tomate, ardei, ardei iute, vinete, broccoli, varză chinezească, lăptuci și alte salate, spanac și plante similare (frunze), plante aromatice, cardon, țelină, fenicul și rubarbă. Solicitantul susține că, deoarece utilizările autorizate ale substanței respective pe astfel de culturi în Statele Unite fac ca reziduurile să depășească LMR-urile prevăzute în Regulamentul (CE) nr. 396/2005, sunt necesare LMR-uri mai ridicate pentru a se evita barierele comerciale la importul acestor culturi.
(5)
În ceea ce privește substanța imazapir, a fost depusă o cerere de modificare a LMR-urilor existente pentru boabe de soia modificată genetic, linte, semințe de floarea-soarelui, semințe de rapiță, semințe de muștar. Solicitantul susține că, deoarece utilizările autorizate ale substanței respective pe astfel de culturi în Argentina, Brazilia și Canada fac ca reziduurile să depășească LMR-urile prevăzute în Regulamentul (CE) nr. 396/2005, sunt necesare LMR-uri mai ridicate pentru a se evita barierele comerciale la importul acestor culturi. În ceea ce privește substanța malation, o astfel de cerere a fost depusă pentru mere, pere și prune. Solicitantul susține că, deoarece utilizările autorizate ale substanței respective pe astfel de culturi în Argentina, Chile și Africa de Sud fac ca reziduurile să depășească LMR-urile prevăzute în Regulamentul (CE) nr. 396/2005, sunt necesare LMR-uri mai ridicate pentru a se evita barierele comerciale la importul acestor culturi.
(6)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre vizate, iar rapoartele de evaluare au fost transmise Comisiei.
(7)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(8)
Autoritatea a concluzionat, în avizul său motivat, că datele prezentate nu sunt suficiente pentru a stabili noi LMR-uri pentru utilizarea substanței malation pentru mere, pere, prune și căpșuni. Prin urmare, LMR-urile existente ar trebui să rămână neschimbate.
(9)
European Spice Association a informat Comisia că un număr semnificativ de loturi de ciuperci albe uscate importate din China conțin reziduuri de carbofuran de peste 0,1 mg/kg. În conformitate cu articolul 43 din Regulamentul (CE) nr. 396/2005, Comisia a cerut autorității să evalueze informațiile respective, în scopul stabilirii unei toleranțe la import pentru ciupercile de cultură. În paralel, Comisia a solicitat autorității să revizuiască toate LMR-urile existente pentru insecticidele din grupul N-metil-carbamat, și anume carbofuranul, carbosulfanul, benfuracarbul și furatiocarbul, inclusiv LMR-urile stabilite de Comisia Codex Alimentarius (CXL-uri) care au fost puse în aplicare prin regulamentul menționat.
(10)
În avizul său motivat din 3 februarie 2014 (3), autoritatea a recomandat menținerea LMR pentru carbofuran în ciupercile de cultură proaspete la actuala limită de cuantificare (LOQ) de 0,01 mg/kg, deoarece valorile mai mari pot prezenta un risc în ceea ce privește doza acută. În plus, autoritatea a recomandat eliminarea LMR-urilor stabilite pentru carbofuran și carbosulfan pentru mandarine, portocale, floarea-soarelui, semințe de rapiță și condimente, care corespund unor CXL-uri. În ceea ce privește substanța carbofuran, având în vedere valorile sale toxicologice de referință scăzute, autoritatea a recomandat stabilirea LMR-urilor la un nivel inferior actualei limite de cuantificare pentru produsele care sunt prezente în mod semnificativ în alimentația consumatorilor.
(11)
Comisia a consultat laboratoarele de referință ale Uniunii Europene, care au furnizat dovezi că în cursul procesului de analiză, carbosulfanul, benfuracarbul și furatiocarbul sunt transformate parțial în carbofuran. Prin urmare, este adecvat să se stabilească o definiție comună a reziduurilor pentru compușii din grupul N-metil-carbamat. În plus, laboratoarele de referință ale Uniunii Europene au confirmat că, pentru anumite produse, progresul tehnic permite stabilirea unor limite de cuantificare mai mici.
(12)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.
(13)
Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.
(14)
Prin urmare, Regulamentul (CE) nr. 396/2005 ar trebui modificat în consecință.
(15)
Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o dispoziție tranzitorie pentru produsele care au fost produse în mod legal înainte de modificarea LMR-urilor și în cazul cărora informațiile arată că este menținut un nivel înalt de protecție a consumatorilor.
(16)
Ar trebui acordată o perioadă rezonabilă înainte ca LMR-urile modificate să devină aplicabile, pentru a permite statelor membre și părților interesate să se pregătească în vederea respectării noilor cerințe care vor rezulta din modificarea LMR-urilor.
(17)
Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTUL REGULAMENT:
Articolul 1
Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Regulamentul (CE) nr. 396/2005, astfel cum era formulat înainte de modificările aduse prin prezentul regulament, continuă să se aplice produselor care au fost produse în mod legal înainte de 3 octombrie 2015.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 3 octombrie 2015 în ceea ce privește limitele maxime de reziduuri de benfuracarb, carbofuran, carbosulfan și furatiocarb.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 februarie 2015.

Labels: 1
17
20
0
3
6